Dragi starši!

Znašli smo se v popolnoma novih okoliščinah in prav vsi se spopadamo z novimi izzivi in preizkušnjami.

Trenutno sem tudi sama pri iskanju najboljših možnih rešitev glede poučevanja na daljavo, saj tudi vam, starši, ne bo lahko vse uskladiti, predvsem tistim, ki hodite v službo in imate več otrok. Verjamem, da nam bo s skupnim trudom uspelo. Poskusila bom delati najbolje, kot znam. V vsej tej situaciji se trudim najti predvsem dobre stvari.

V tem času pouka na daljavo otroci ne bodo nič več pridobili in nič manj izgubili, če ne bodo predelali vseh učnih vsebin, ki so predvidene. Jih bomo pa v 2. in v 3. razredu. Iz dane situacije, v kateri smo ta trenutek, se bodo naučili mnogo novih vsebin, ki so pa za življenje mnogo bolj pomembne, kot pa sama učna snov. Poskušajmo biti v vsakem danem trenutku čim bolj optimistični, skupaj z otroki se smejmo, pojmo, ustvarjajmo, raziskujmo, eksperimentirajmo … Toliko je stvari, ki se jih lahko otroci naučijo, pa to ni zapisano v učnem načrtu, temveč v šoli življenja, ki se jo pa učimo in živimo prav sedaj.

Otroci naj naloge delajo čim bolj samostojno in brez vaše pomoči...vaja dela mojstra in mojster dela vajo. Delo naj poteka v času, ki odgovarja vsem družinskim članom. Spodbujajte veselje, igro, branje knjig iz domače knjižnice, raziskovanje, družinsko petje, spremljavo petja z glasbili (lastnimi in doma narejenimi), skupaj z otroki plešite ob glasbi, repajte, kuhajte, pospravljajte, perite perilo, likajte, igrajte se gledališče, skupaj odidite na sprehode ter se veselite na različne možne načine ...

Za deljenje navodil, povezav do spletnih strani, dejavnosti pri posameznih predmetih, komentiranje bomo poskusili uporabljati PADLET, storitev, ki omogoča “skupno rabo”. Učitelj kreira tablo/zid, povezavo posreduje učečim se, ki nato hkrati soustvarjajo – pišejo ali delijo slike oz. posnetke z drugimi. Za delovanje potrebujemo povezavo.

Padlet je spletna e-storitev, ki je zelo enostavna za uporabo.

Gre za veliko spletno tablo ali zid na kateri lahko pišemo, delimo slike ali posnetke.

Kliknite:

<https://padlet.com/cercekvesna/dv07mwlm91ky>

Padlet se mi zdi zelo uporaben, ker bomo tako imeli vse na kupu. Tudi sama ga do zdaj nisem nikdar uporabljala. Poglejte, preizkusite, pokomentirajte... . Sproti se bomo dogovarjali, kako in kaj, na kakšen način posredovati povratne informacije, kako odpraviti težave... Začnemo v ponedeljek, 23.3.2020.

Vzemimo tole situacijo kot pozitivno, kot priložnost za pridobitev novih spoznanj in znanj. Vsi se bomo učili in rasli na svoji življenjski poti.

Če bi si vi ali otroci želeli pogovora z menoj ali kakršnokoli komunikacijo, me lahko vedno kontaktirate vi ali pa otroci sami. Vedno si bom znala vzeti čas za vas.

Moj e naslov: vesna.cercek@guest.arnes.si

Povejte otrokom, da jih pogrešam in da mislim nanje.

O vsem vas bom sproti obveščala, zato nič skrbeti. Vse bo dobro.

Ostanite zdravi.

Vesna